Akanfoɔ amammerɛ mu no, afadeɛ ne ahosiesie yɛ biribi a wɔntoto no ase koraa. wohwɛ mu a, wɔn ahosiesie ka nneɛma ahodoɔ a ɛma wɔda nso firi kasakuo afoforɔ ho no ho. Yei nti, wɔto wɔn bo ase siesie wɔn ho yie pa ara.
Ɔkwan baako a Akanfoɔ fa so siesie wɔn ho ne ntomafura. Akanman mu no, ɛfiri adehyeɛ so kɔsi ananafoɔ so, obiara de ntoma yɛ ne ho. Wɔtumi fura no saa ara anaasɛ wɔde pam ntaadeɛ hyɛ.
Akanfoɔ wɔ mmerɛ pɔtee binom  a wɔde fura ntoma ahodoɔ binom. Ɛno nti, wɔwɔ ntoma a wɔde hyia ayeforɔ, deɛ wɔde kɔ ayie, deɛ wɔde hyɛ fa, ne deɛ ɛkyerɛ sɛ wɔwɔ anigyeɛ anaa aniberɛ mu. Ɛsiane dwuma titire a ntoma di wɔ Akanfoɔ asetenam nti, wɔto wɔn bo ase nwene ntoma a ɛyɛ fɛ na ɛsom bo pa ara de yɛ wɔn ho.
Nanso deɛ ɛteɛ ne sɛ, ntoma ankasa deɛ, n’abɔseɛ mfiri Akanman mu. Mmom, aborɔfo na wɔde bɛpuee Abibiman mu maa Akanfoɔ too no din sɛdeɛ wɔfrɛ no ɛnnɛ yi. Ebia ɛbɛyɛ wo naa kakra, ɛfiri sɛ ntoma deɛ, ɛnyɛna wɔ Akanman mu, nanso megye di sɛ ɛnnɛ adesua yi bɛboa wo ama woahunu ntoma ho mpaninsɛm bi.
Abakɔsɛm kyerɛ sɛ, tete no, na yɛn nananom nnim sɛdeɛ wɔde asaawa nwene ntoma nti, na wɔde dua bi a wɔfrɛ no kyɛkyɛn abena na ɛyɛ ntoma tware wɔ asene mu. Deɛ na wɔyɛ ne sɛ, wɔkɔwaewae kyɛnkyɛn abena no boro ma no yɛ mmerɛ te sɛ sapɔ, na wɔahata no awia mu ama no awo. Ɛwo a, na afei wɔkeka abom ama ɛmu ayɛ duru na wɔde atware wɔn asenem. Mmaa no nso de bi atware wɔn bo so sɛdeɛ ɛbɛyɛ a wɔn mpokua so bɛtumi akata.
Berɛ a aborɔfo no baa Abibirem a wɔbɛhunuu ɔkwan a yɛn nananom fa so siesie wɔn ho no, ɛyɛɛ wɔn nwanwa pa ara. Yei nti, wɔsusuu ho sɛ wɔde ntoma a wɔwɔ no bi bɛbrɛ yɛn nananom ama wɔde asiesie wɔn ho. Wɔde ntoma baa Akanman mu no, ɛsiane yɛn nananom dodoɔ nti, na wɔntumi nto santene nnye no baako baako. Ɛno nti, deɛ na aborɔfo no yɛ ne sɛ, wɔpɛ baabi gyina a, na wɔato ntoma no ama yɛn nananom.
Ɛduruu baabi no, sɛ na obi rekɔgye ntoma yi bi a, ɛsiane sɛ na aborɔfo no to ma wɔn nti, na yɛn nananom ka sɛ merekɔgye ‘nto-ma’ a ɛkyerɛ sɛ, woreto biribi ama obi. Afei deɛ, edin nto-ma no bɛgyee din wɔ baabiara, na ɛno na adidi mu ara de abɛsi ɛnnɛ yi a yɛn nyinaa nso yɛfrɛ no ntoma saa ara.
Ɛno akyi na Akanfoɔ tumi nwenee kente, ne ntoma afoforɔ binom a ɛnnɛ, ɛsiane nimdeɛ a adɔɔso nti, wɔyɛ ntoma bebree wɔ Akanman mu no. Ntoma ahodoɔ no binom din ne Ahwene pa nkasa, Akyekyedeɛ akyi, Aniwa, Abuburo nkosua, Owuo sɛe fie, Abɔfra bɔ nwa, Nsaasaawa, Sika wɔ ntaban, ne deɛ ɛkeka ho.
Megye di sɛ woasua mpaninsɛm bi wɔ ɛnnɛ adesua yi mu. Tete wɔ bi ka, tete wɔ bi kyerɛ ampa.
